Kurinpito-suunnitelma

PPP Heinäveden lukio

2022

Sisällys

[Sisällys 1](#_Toc117675549)

[1 Heinäveden lukion uudet järjestyssäännöt 2](#_Toc117675550)

[2 Lukion kurinpitokeinot ja kurinpitotoimet 4](#_Toc117675551)

[2.1. Opettajan puhuttelu 4](#_Toc117675552)

[2.2 Ohjauskeskustelu 4](#_Toc117675553)

[2.3. Opiskelijan poistaminen luokasta lopputunnin ajaksi 5](#_Toc117675554)

[2.4. Opiskeluoikeuden epääminen loppupäiväksi sekä kolmeksi seuraavaksi työpäiväksi 5](#_Toc117675555)

[2.5 Oikeus ottaa haltuun esineitä tai aineita 6](#_Toc117675556)

[2.6 Kirjallinen varoitus 6](#_Toc117675557)

[2.7 Määräaikainen erottaminen 6](#_Toc117675558)

[3 Vahingonkorvausvastuu 7](#_Toc117675559)

# 1 Heinäveden lukion uudet järjestyssäännöt

Tavoitteet

Järjestyssääntöjen tavoitteena on turvata kouluyhteisön jokaisen jäsenen työskentelyrauha, henkilökohtainen turvallisuus ja viihtyvyys sekä koulun omaisuuden asiallinen käyttö.

Järjestyssäännöt ovat voimassa kaikessa koulunkäyntiin ja kouluun liittyvässä toiminnassa ja tullessaan kouluyhteisön jäseneksi jokainen sitoutuu noudattamaan sääntöjä.

**HEINÄVEDEN LUKION JÄRJESTYSSÄÄNNÖT**

1. Koulun alueena pidetään koulun tonttialuetta rakennuksineen.

2. Kouluaikaa ovat lukujärjestyksen mukainen työpäivä sekä koulun toimesta järjestettävät tilaisuudet ja retket.

**Koulupäivään liittyvät asiat**

3. Oppitunnit alkavat ja päättyvät täsmällisesti koulun työjärjestyksessä ilmoitettuna ajankohtana.

4. Päättö-/koeviikolla kokeessa on oltava vähintään klo 10 saakka. Koe päättyy klo 11.45.

5. Koulun omaisuutta on käsiteltävä huolellisesti. Oppilas on velvollinen korvaamaan koulun omaisuudelle aiheuttamansa vahingon. Aiheutuneesta vahingosta on viipymättä ilmoitettava rehtorille, jollekin opettajalle tai vahtimestarille.

6. Koulualue sisätiloineen pyritään säilyttämään siistinä ja viihtyisänä. Esille ei laiteta loukkaavaa tai hyvien tapojen vastaista materiaalia, esimerkiksi julisteita.

7. Tapaturman sattuessa ilmoitetaan siitä viipymättä terveydenhoitajalle tai jollekin opettajalle ja annetaan mahdollisuuksien mukaan tarvittava ensiapu.

8. Opiskelijan poissaoloista on erilliset sääntönsä. Periaatteena on, että opiskelijalla on lupa poissaoloon:

* sairauden vuoksi,
* erityisen syyn vuoksi, saatuaan luvan ryhmänohjaajalta enintään viideksi päiväksi tai muutoin rehtorilta,
* kesken koulupäivän saatuaan luvan ryhmänohjaajalta tai muulta opettajalta.

9. Myöhästymisestä on annettava selvitys opettajalle. Toistuvaan myöhästelyyn puututaan.

**Työrauhan ylläpitäminen**

10. Kouluyhteisön jäsenen pitää asiallisella käyttäytymisellään edistää koulun työrauhaa.

11 . Lukiossa käyttäydytään muita kiusaamatta ja syrjimättä.

12. Digitaalisia välineitä opettajan ohjeistuksen mukaisesti opiskelun apuvälineinä, ei viihdelaitteina.

13. Lunttaaminen ja plagiointi ovat ankarasti rangaistavia tekoja.

14. Tupakointi sekä alkoholin ja huumeiden vaikutuksen alaisena esiintyminen ovat kouluaikana kiellettyä.

15. Opiskelijaa, joka rikkoo järjestyssääntöjä tai muutoin käyttäytyy epäasiallisesti, voidaan kurinpitokeinoilla ojentaa (Lukiolaki 26 §).

Opiskelijan ojentamiseksi:

1) opettaja voi poistaa opetusta häiritsevän opiskelijan luokasta enintään oppitunnin jäljellä olevaksi ajaksi,

2) opiskelijan osallistuminen opetukseen voidaan evätä enintään jäljellä olevan koulupäivän ajaksi,

3) Opetuksen epääminen enintään kolmen päivän ajaksi. (kurinpitotoimi)

3) rehtori voi antaa kirjallisen varoituksen (kurinpitotoimi),

4) monijäseninen toimielin (kunnanhallitus) voi erottaa opiskelijan määräajaksi, enintään yhdeksi vuodeksi.

**Koulussa tapahtuva vapaa-ajan toiminta**

16. Kun opiskelijat järjestävät vapaa-ajan toimintaa koulun tiloissa, on heidän noudatettava koulun järjestyssääntöjä.

Tilaisuuden järjestäjät vastaavat omasta tilaisuudestaan. Heidän on riittävän ajoissa ilmoitettava tilaisuudesta rehtorille ja ilmoitettava siitä vastaan henkilön tai henkilöiden nimet.

Lukiossa ovat luonnollisesti voimassa lukiolain ja -asetuksen säädökset.

# 2 Lukion kurinpitokeinot ja kurinpitotoimet

Opetussuunnitelma korostaa positiivisen kasvatuksen näkökulmaa. Kasvatuksessa ja ohjaamisessa pyritään käyttämään positiivisia keinoja ja tukemaan näin myönteisten vuorovaikutussuhteiden kehittymistä opiskelijoiden välille sekä koulun aikuisten ja opiskelijoiden välille. Lähtökohtana on pyrkiä näin ennalta ehkäisemään rikkeiden ja ristiriitojen syntymistä. Aina se kuitenkaan riitä, sen vuoksi koulussa ovat käytössä myös kurinpitokeinot ja -toimet.

Opettajan suorittama puhuttelu (=nuhtelu) esim. opiskelijan huonosta käytöksestä heti tapahtuneen jälkeen on yleensä hyvä ja toimiva tapa.

Mikäli yhteisten sääntöjen rikkominen jatkuu, niin lukiolla on käytössä seuraavat kurinpidolliset keinot:

* puhuttelu
* ohjauskeskustelu
* opiskelijan poistaminen luokasta lopputunnin ajaksi
* opiskeluoikeuden epääminen loppupäiväksi
* opiskeluoikeuden epääminen enintään kolmeksi päiväksi (kurinpitotoimi)
* kirjallinen varoitus ja (kurinpitotoimi)
* määräaikainen erottaminen. (kurinpitotoimi)

Kurinpitoseuraamusten tulee olla oikeassa suhteessa tekoon, eikä niitä saa käyttää asiaan kuulumattomassa tarkoituksessa kuten kostamis- tai loukkaamistarkoituksessa. Koulutuksen järjestäjän tulee ottaa huomioon teon laatu, opiskelijan ikä ja kehitystaso.

Lainsäädännöstä on poistunut ns. kaksoisrangaistavuus. Koulu voi edetä kurinpidollisissa toimissa, vaikka samassa asiassa olisi käynnistynyt rikosoikeudellinen prosessi.

# 2.1. Opettajan puhuttelu

Lievissä koulun sääntöjen rikkomuksissa opettaja puhuttelee opiskelijaa. Puhuttelu kirjataan Wilman tuntimerkintöihin: puhuttelun pitänyt opettaja kirjaa, mistä puhuttiin ja mitä sovittiin. Puhuttelun pitänyt opettaja ilmoittaa puhuttelusta ryhmänohjaajalle.

# 2.2 Ohjauskeskustelu

Mikäli opiskelija puhuttelun jälkeen jatkaa häiritsevää tai epäasiallista käytöstä, menettelee vilpillisesti tai kohtelee muita epäkunnioittavasti tai heidän ihmisarvoaan loukkaavasti, tai rikkoo koulun järjestyssääntöjä muulla tavoin, opettaja pitää opiskelijalle ohjauskeskustelun, jonka tavoitteena on saada opiskelija ymmärtämään, mikä merkitys yhteisillä pelisäännöillä on ja miksi on tärkeää, että jokainen noudattaa niitä omalta osaltaan

Ohjauskeskustelu kirjataan wilmaan opiskelijan tuntimerkintöihin. Ohjauskeskustelusta viestitään opiskelijan kotiin joko puhelinsoitolla tilanteessa tai erillisellä wilma-viestillä. Kodin on tärkeää tietää, millaista muutosta ohjauskeskustelulla tavoitellaan.

Kiusaamistilanteet viedään opiskelijahuoltoryhmän käsittelyyn. Rehtori osallistuu asian käsittelyyn, jos se vaatii myös kurinpidollisten toimien käyttöä tai asian viemistä eteenpäin esim. Ankkurin poliisille.

# 2.3. Opiskelijan poistaminen luokasta lopputunnin ajaksi

Mikäli opiskelija häiritsee opetusta, voi opettaja poistaa hänet luokasta lopputunnin ajaksi. Opiskeluoikeuden epääminen lopputunniksi kirjataan wilmaan tuntimerkintöihin.

Opettajalla tai rehtorilla yksin tai yhdessä on oikeus poistaa opiskelija, joka ei noudata suullista määräystä poistua. Huoltajalle on aina ilmoitettava luokasta poistamisesta joko soittamalla tai Wilma-viestillä. Jos poistettava opiskelija koettaa vastarintaa tekemällä välttää poistamisen, rehtorilla ja opettajalla on oikeus käyttää sellaisia oppilaan poistamiseksi välttämättömiä voimakeinoja, joita voidaan pitää puolustettavina opiskelijan ikä ja tilanteen uhkaavuus tai vastarinnan vakavuus sekä tilanteen kokonaisarviointi huomioon ottaen.

Voimakeinojen käyttäminen on dokumentoitava ja niistä on lähetettävä viesti huoltajalle sekä rehtorille. Rehtorilla on arkistointivelvollisuus.

# 2.4. Opiskeluoikeuden epääminen loppupäiväksi sekä kolmeksi seuraavaksi työpäiväksi

Rehtori voi evätä opiskelijan osallistumisen opetukseen enintään jäljellä olevan työpäivän ajaksi, jos on olemassa vaara, että toisen opiskelijan taikka koulussa tai muussa opetustilassa työskentelevän henkilön turvallisuus kärsii opiskelijan väkivaltaisen tai uhkaavan käyttäytymisen vuoksi taikka opetus tai siihen liittyvä toiminta vaikeutuu kohtuuttomasti oppilaan häiritsevän käyttäytymisen vuoksi.

Opetuksen epäämisestä on ilmoitettava opiskelijan huoltajalle soittamalla ja pyydetään häntä hakemaan opiskelija koululta. Tarvittaessa asiasta ilmoitetaan sosiaalihuollon toimeenpanosta vastaavalle viranomaiselle. Opetuksen epääminen tulee kirjata Wilmaan.

Opiskelijalle on järjestettävä valvonta siihen asti, kunnes huoltaja hakee koululta.

Opettajalla tai rehtorilla yksin tai yhdessä on oikeus poistaa opiskelija, joka ei noudata suullista määräystä poistua. Jos poistettava opiskelija koettaa vastarintaa tekemällä välttää poistamisen, rehtorilla ja opettajalla on oikeus käyttää sellaisia opiskelijan poistamiseksi välttämättömiä voimakeinoja, joita voidaan pitää puolustettavina opiskelijan ikä ja tilanteen uhkaavuus tai vastarinnan vakavuus sekä tilanteen kokonaisarviointi huomioon ottaen. Voimakeinojen käyttäminen on dokumentoitava.

Opiskelijalle järjestetään mahdollisuus keskustella henkilökohtaisesti oppilashuollon palveluiden kanssa opetuksesta epäämisen aikana. Opiskelijalle laaditaan suunnitelma opetukseen palaamisen tukemiseksi.

Opiskelijan osallistuminen opetukseen voidaan evätä myös seuraavaksi kolmeksi työpäiväksi, jos on olemassa vaara, että opiskelijan tai muun henkilön turvallisuus kärsii väkivaltaisen tai uhkaavan käytöksen johdosta, taikka opetus kohtuuttomasti vaikeutuu opiskelijan häiritsevän käytöksen vuoksi, mikäli opetuksen järjestäjä tarvitsee aikaa suunnitella opiskelijan paluuta takaisin opetukseen ja tarjota opiskelijalle oppilashuollon palveluita sekä tukea paluuta opetukseen.

# 2.5 Oikeus ottaa haltuun esineitä tai aineita

Rehtorilla ja opettajalla on yhdessä tai erikseen oikeus työpäivän aikana ottaa haltuunsa opiskelijalta 40 § 2 momentissa tarkoitettu kielletty esine tai aine.

Haltuun otettu esine tai aine kirjataan haltuun otetuksi ja se luovutetaan joko opiskelijan huoltajalle tai poliisille riippuen siitä onko kyseessä laillinen vai laiton esine tai aine.

Luovuttamisesta tehdään erillinen kirjallinen lomake.

Noutamaton esine tai aine voidaan myös todisteellisesti hävittää, jolloin myös hävittämisestä tehdään kirjallinen lomake.

Opettajalla ja rehtorilla on työpäivän aikana oikeus tarkistaa opiskelijan tavarat tai opiskelijan hallussa olevat säilytystilat, mikäli on syytä epäillä, että opiskelijalla on mukanaan laittomia esineitä tai aineita. Tarkastuksessa tulee olla läsnä toinen täysi-ikäinen oppilaitoksen henkilökuntaan kuuluva. Opiskelijalla on oikeus pyytää tilanteeseen myös oppilaitoksen henkilökuntaan kuuluva tukihenkilöksi.

Tapahtuma raportoidaan kirjallisesti sekä alaikäisen opiskelijan huoltajalle että rehtorille, rehtorin ollessa osallisena tarkistuksessa sivistyslautakunnalle.

# 2.6 Kirjallinen varoitus

Opiskelijalle, joka häiritsee opetusta, rikkoo törkeästi koulun järjestyssääntöjä tai menettelee vilpillisesti tai väkivaltaisesti, voidaan antaa kirjallinen varoitus. Kirjallinen varoitus on kurinpitorangaistus.

Opiskelijaa ja hänen huoltajiaan kuullaan ennen kirjallisen varoituksen antamista.

Kirjallisen varoituksen antaa rehtori viranhaltijapäätöksenä.

# 2.7 Määräaikainen erottaminen

Mikäli opiskelija jatkaa epäasiallista toimintaansa vielä kirjallisen varoituksen saatuaan, voi rehtori esittää kunnanhallitukselle opiskelijan erottamista koulusta enintään kolmeksi kuukaudeksi. Opiskelijalle ja huoltajille varataan tilaisuus tulla kuulluksi ennen päätöstä. Päätöksen tekee monijäseninen toimielin, eli Heinävedellä kunnanhallitus. Väkivaltaisen tai uhkaavan opiskelijan vaarantaessa toisten turvallisuuden voidaan määräaikainen erottaminen panna täytäntöön ilman lainvoimaa.

Kirjallisen varoituksen antamisen jälkeen asiasta ilmoitetaan myös sosiaalihuollon toimeenpanosta vastaavalle viranomaiselle. Oppilaalle järjestettävä mahdollisuus keskustella henkilökohtaisesti oppilashuollon psykologin tai kuraattorin kanssa opetuksesta epäämisen aikana. Opetus on järjestettävä niin, että oppilas ei jää jälkeen muusta ryhmästä. Oppilaalle laaditaan opetussuunnitelmaan perustuva henkilökohtainen suunnitelma opetuksesta (kirjaaminen, osallisuus, toteutus ja seuranta). Oppilaalla ja huoltajalla on annettava mahdollisuus osallistua em. suunnitelman laadintaan.

# 3 Vahingonkorvausvastuu

Mikäli opiskelija rikkoo koulun sääntöjä, tai sotkee tai vahingoittaa koulun tiloja tahallaan tai huolimattomuuttaan, hänet voidaan määrätä siivoamaan sotku tai korjaamaan vahinko.

Koulun omaisuuden vahingoittuessa opiskelijalla on vahingonkorvausvelvollisuus. Vahingonkorvaus muodostuu sekä vahingoittuneen omaisuuden korvaamisesta tai korjaamisesta sekä vahingon tai ilkivallan aiheuttaman lisätyöstä aiheutuneiden henkilöstökulujen korvaamisesta.

Opiskelijalla on vahingonkorvausvelvollisuus myös toisen opiskelijan tai muun kouluyhteisön jäsenen tavaran tahallisesta tai huolimattoman käsittelyn aiheuttamasta rikkoutumisesta. Vahingonkorvausvastuulla ei ole alaikärajaa, vaan vahingonkorvauslain mukaisesti vahinko on korvattava olipa tekijä minkä ikäinen tahansa.